BG Официален вестник на Европейския съюз C 188/15

Публикация на заявка съгласно член 6, параграф 2 от Регламент (ЕО) № 510/2006 на Съвета относно закрилата на географски указания и наименования за произход на земеделски продукти и храни

2010/C 188/10

Тази публикация предоставя право на възражение срещу заявлението в съответствие с член 7 от Регламент (ЕО) № 510/2006 на Съвета (1). Декларациите за възражение трябва да бъдат получени в Комисията в срок от шест месеца от датата на настоящата публикация.

ЕДИНЕН ДОКУМЕНТ

РЕГЛАМЕНТ (ЕО) № 510/2006 НА СЪВЕТА

„ORAVSKÝ KORBÁČIK“

ЕО №: SK-PGI-0005-0774-04.05.2009

ЗГУ ( Х ) ЗНП ( )

1. Наименование:

„Oravský korbáčik“

2. Държава-членка или трета държава:

Словашка република

3. Описание на земеделския продукт или храна:

3.1. Вид продукт:

Клас 1.3. Сирена

3.2. Описание на продукта, за който се отнася наименованието от точка 1:

Oravský korbáčik представлява парено сирене, пушено или непушено, под формата на малък бич (korbáčik на словашки) с дължина между 10 и 50 cm. Произвежда се по традиционен начин, като ферментирало, частично узряло сирене на бучки се попарва в гореща вода, след което от него се оформят чрез изтегляне нишки с дебелина между 2 и 10 mm, традиционно наричани vojky. Оформените нишки се сплитат заедно под формата на малък бич (korbáčik).

Характерните органолептични характеристики се получават от влакнестата структура на изтеглените от пареното сирене нишки и от специалната форма на бич, която се получава чрез сплитане на отделните нишки.

Пушеното и непушеното сирене „Oravský korbáčik“ се различават помежду си главно по цвят и аромат. Пушеното сирене „Oravský korbáčik“ е с леко жълтеникав до златистожълт цвят, характерен аромат на пушено и малко по-високо съдържание на сол (с 1 %). Непушеното сирене „Oravský korbáčik“ е с бял до кремавобял цвят и без аромат на пушено. Двете разновидности са с еднаква структура и консистенция.

„Oravský korbáčik“ се предлага на пазара в групова опаковка от фолио за хранителни продукти, като опаковките се различават по броя на съдържащите се в тях korbáčiky и по тегло.

Свойства

Цвят: бял до леко жълтеникав или златистожълт при пушените разновидности.

Консистенция: Отделните нишки (vojky) се състоят от отделящи се влакна с еластична и полутвърда, но не и твърда консистенция; еластичността намалява с узряването на сиренето; голямата якост на опън на продукта се дължи на неговата влакнеста структура, характеризираща се с лесно отделящи се влакна.

Аромат и вкус: млечен, приятен вкус на сирене, солен, леко кисел, типично пушен за пушените разновидности.

Състав: Сухо вещество: тегловно не по-малко от 40 %.

Съдържание на мазнини в сухото вещество: тегловно не по-малко от 25 %.

Готварска сол: тегловно не повече от 4,5 % за непушените разновидности и не повече от 5,5 % за пушените.

Микробиологични свойства

„Oravský korbáčik“ се нарича парено сирене, произведено от сирене на бучки, съдържащо главно термоустойчива млечнокисела микрофлора от родовете Lactococcus, Streptococcus и Lactobacillus.

3.3. Суровини (само за преработени продукти):

За производството на „Oravský korbáčik“ се използва сирене на бучки, произведено от сурово краве мляко или пастьоризирано краве мляко с добавянето на млечнокисела култура. Видът на използваното мляко — сурово или пастьоризирано — не е от значение за свойствата на крайния продукт. Качеството на млякото редовно се проверява и записва в обектите на производителите на сиренето на бучки, като се следят следните параметри: инхибиторни вещества, температура, киселинност, масленост, специфично тегло и обезмаслено сухо вещество.

Общият брой на микроогранизмите и броят на соматичните клетки се определят от акредитирани лаборатории.

Сиренето на бучки съдържа тегловно най-малко 48 % сухо вещество с поне 35 % мазнини в сухото вещество и pH 4,9—5,2.

Отвън сиренето на бучки е компактно, с гладка повърхност, съответна кора и бял до кремав цвят.

3.4. Фураж (само за продукти от животински произход):

Не съществуват специални изисквания за качеството или ограничения по отношение на произхода.

3.5. Специфични етапи на производство, които трябва да бъдат извършени в определения географски район:

Произходът на сиренето на бучки не е определящ фактор за качеството на продукта.

Етап 1 : Попарване: ферментиралото натурално сирене на бучки най-напред се нарязва на по-малки парчета, които се настъргват и попарват в гореща вода (температура на водата 70—95 °C); сиренето се бърка с дървена лъжица или механична бъркалка, докато се получи компактна еластична маса, известна като „parenina“. Етап 2 : Омесване: получената „parenina“ се меси, изтегля и сгъва ръчно до образуването на еластична, гладка маса от сирене, която лесно може да се оформя. Етап 3 : Оформяне: масата от сирене се изтегля на нишки ръчно или чрез използването на два валяка с жлебове, въртящи се един срещу друг. Нишките след това веднага падат в студена питейна вода. Етап 4 : Охлаждане: нишките от сирене се оставят да се охладят в студената питейна вода в продължение на 2—10 минути, за да запазят формата си. Етап 5 : Навиване: охладените нишки се навиват върху макара. След навиването им те се отрязват от единия край и се връзват в средата с нишка от сирене. Етап 6 : Осоляване: нарязаните и вързани нишки се осоляват чрез потапянето им в наситен солен разтвор, така че крайното тегловно съдържание на сол да е не повече от 4,5 % за непушените разновидности или 5,5 % за пушените (времето на осоляване зависи от дебелината на нишките от сирене и от киселинността на използваното сирене). Етап 7 : Частично изсушаване: за премахване на излишната солена вода нишките от сирене се окачват на прът от дърво или неръждаема стомана, така че водата да се отцеди. Етап 8 : Сплитане: най-малко две прегънати в средата нишки се сплитат във формата на малък бич до две трети от своята дължина, след което се завързват с една от нишките, така че да не се разплетат. Етап 9 : При производството на пушени korbáčiky. Опушване: сиренето се опушва с пряк студен дим с температура приблизително 30 °C в традиционна дървена или метална камера или в камера с принудителна циркулация на въздуха с дим от твърдо дърво, докато придобие златистожълт цвят. Етап 10 : Опаковане: сиренето се опакова във фолио за хранителни продукти, на което след това се поставя етикет с наименованието „Oravský korbáčik“.

3.6. Специфични правила за рязане, настъргване, опаковане и др.:

„Oravský korbáčik“ се предлага на пазара в опаковки, които се различават по броя на съдържащите се в тях korbáčiky. Обикновената опаковка съдържа 5—10 korbáčiky, но се предлагат и по-големи опаковки, съдържащи 50 korbáčiky, с традиционното наименование „zväzok“ (връзка).

Продуктът „Oravský korbáčik“ трябва да бъде опакован в определения географски район, за да се запази неговата специална форма, да се предотврати евентуалното разплитане и да се гарантира качеството му.

Не съществува географско ограничение относно повторно опаковане.

3.7. Специфични правила за етикетиране:

На производителите, които приготвят „Oravský korbáčik“ в съответствие с настоящата спецификация, е разрешено да използват наименованието „Oravský korbáčik“ за целите на етикетирането, рекламата и маркетинга.

На етикетите на продукта трябва да се посочва:

— наименованието „Oravský korbáčik“ на видно място,

— дали сиренето е пушено или непушено,

— думите „защитено географско указание“ и съответният символ на ЕО.

4. Кратко описание на географския район:

„Oravský korbáčik“ се произвежда по поречието на река Орава (регион Orava) на територията на Словашката република. Географската област граничи на север и изток с Полската република, на запад с окръзите Námestovo и Dolný Kubín, а на юг с окръзите Dolný Kubín и Tvrdošín.

5. Връзка с географския район:

5.1. Специфична характеристика на географския район:

Orava е типичен планински район с подходящи условия за отглеждане и паша на овце и едър рогат добитък, както и за праработването на млякото от тях в сирене. От първоначалното заселване на района и до днес неговото население се възползва от тези благоприятни дадености на планинската среда. Със сплитането на пареното сирене под формата на малки плитки могат да се справят само сръчните ръце на жените от Orava, които не могат да бъдат заменени от какъвто и да е механичен уред.

Според устните предания „korbáčiky“ се произвеждат в Orava от втората половина на 19-ти век, като производството на различни видове парено сирене за продажба, включително „korbáčiky“, било по това време единственият източник на доходи за местните собственици на овце и крави.

5.2. Специфична характеристика на продукта:

„Oravský korbáčik“ се отличава със своята форма, която не е обичайна за сирена и изделия от сирена. Приготвя се почти само ръчно по традиционен начин, който включва попарването на сиренето на бучки в гореща вода, оформянето на нишки чрез изтегляне и сплитането им под формата на korbáčik (малък бич). Благодарение на ръчната обработка на попарената сирена маса — месенето и изтеглянето — korbáčik притежава уникална влакнеста структура, която прави продукта специфичен и уникален.

5.3. Причинно-следствена връзка между географския район и качеството или характеристиките на продукта (за ЗНП), или специфичното качество, репутацията или други особености на продукта (за ЗГУ):

Заявката за регистрация на географското указание „Oravský korbáčik“ се основава на присъщата форма, известността и традицията на продукта.

Orava се намира в северозападната планинска част на Словакия, където климатът е студен и негостоприемен. По-голямата част от населението се прехранвала от обработката на земя и отглеждането на добитък — крави, кози, овце — и от преработването и превръщането на получените суровини, главно мляко, в изделия от сирене с различна форма и отлично качество. „Районът за отглеждане на добитък от породата Пинцгау и преобладаването на пашата в летния сезон правят породата идеална за производството на качествено, екологично мляко и млечни продукти. … Тези стопанства, освен че са изключително важни за спецификата на местния контекст (косене на терени, недостъпни за машини, използване на свободни парцели за паша, сушене на сено на стойки), са и производители на местни специалитети, приготвяни от краве мляко, напр. известните Oravské korbáčiky …“ (Slovenský pinzgauský dobytok — producent mlieka horských pasienkov).

Благодарение на сръчността и находчивостта си населението успяло да оцелее в този нелек за живеене район и да си спечели слава отвъд границите му.

В историческите материали се посочва, че в оравския регион се произвежда по традиционен начин сирене под формата на малък бич (korbáč), който в Словакия по традиция се плете от клонки за Великденските празници, и така този миниатюрен бич от сирене започнали да наричат „korbáčik“. В областта освен производството на korbáčiky се оформил и център за купуването и продаването на парени сирена, като търговците били наричани според вида на търгуваното сирене, напр. търговци на korbáčik, търговци на oštiepok, търговци на srdce, и т.н. „Село Zázrivá в регион Orava в северна Словакия е все още един от значимите центрове на амбулантната търговия. Амбулантните търговци от този регион са търгували предимно с пушено и парено сирене, като били наричани според вида на търгуваното сирене, напр. търговци на korbáčiky, …“ (Podolák, J. Традиционната употреба на производството на овче мляко в Словакия, Etnologia Slavica, UK Bratislava, 1986).

Архивите свидетелстват за разнообразното профилиране на такива търговци. Оравските търговци на korbáčiky предлагали и предлагат и до днес стоката си на различни пазари, по различни случаи, като сватби, кръщенета, Коледа, карнавали, Великденски празници. През тези тези празници производството на korbáčiky се увеличавало, което свидетелства за успеха им сред клиентите. Доказателство за това са производствените регистри на производителите на това лакомство от сирене.

Orava запазил селскостопанския си характер и до днес. В средата на миналия век производството на „Oravský korbáčik“ било даже нормативно уредено. За известността и традиционния характер на „Oravský korbáčik“ свидетелства и регистрацията на запазена марка в регистъра на Патентното ведомство на Словашката република, валидна до 22 февруари 2006 г. (10 години), както и статии в пресата.

„Oravské korbáčiky“ са известен традиционен деликатес не само за словаците, но и за чуждестранните гости в Словакия, които си тръгват от страната ни с пакет от този специалитет като подарък. „От сергия си взех местен деликатес от сирене, наричан Oravský korbáčik (Оравски бич) …“ (Great Escapes: Hiking in the High Tatras. The Slovak Spectator Vol. 10 No. 28, 2004); Nenúkajte Angličanov Oravskými korbáčikmi (http://www.sme.sk); Slovakia-in, č. 8—9, 2002 в статията „Slovensko a Slováci nemeckými očami“ се споменава, че „Авторката — чехкиня, живееща в Германия — познава отличните парени сирена, наречени „Oravské korbáčiky“, …“.

Препратка към публикуваната спецификация:

(Член 5, параграф 7 от Регламент (ЕО) № 510/2006)

http://www.upv.sk/pdf/specifkorbac_ek2.pdf

(1) OB L 93, 31.3.2006 г., стр. 12.